b"\n_START_ARTICLE_\n\xc4\x8cistke v \xc5\xa1panskem \xc5\xa1olstvu med Francovo diktaturo\n_START_PARAGRAPH_\n\xc4\x8cistke znotraj \xc5\xa1panskega \xc5\xa1olskega sistema so bile eden izmed temeljnih na\xc4\x8dinov zagotavljanja in utrjevanja Francove oblasti in fa\xc5\xa1isti\xc4\x8dne nacionalisti\xc4\x8dne ideologije. Z nadzorovanjem in menjavo uslu\xc5\xbebencev v izobra\xc5\xbeevanju ter zamenjavo vsebin v \xc5\xa1olskih u\xc4\x8dbenikih je Franco \xc5\xbeelel prepre\xc4\x8diti potencialno nevarnost, ki jo je zanj predstavljalo \xc5\xa1irjenje idej intelektualnih republikanskih u\xc4\x8diteljev. \xc4\x8cistke so zajemale javne in zasebne, tako osnovno\xc5\xa1olske in srednje\xc5\xa1olske u\xc4\x8ditelje kot tudi univerzitetne profesorje, seveda pa so morali za dosego svojih ciljev prenoviti tudi vse institucije, namenjene izobra\xc5\xbeevanju bodo\xc4\x8dih pedago\xc5\xa1kih delavcev._NEWLINE_Proces odstranjevanja neza\xc5\xbeelenih ljudi s slu\xc5\xbebenega polo\xc5\xbeaja v \xc5\xa1olstvu, se je neuradno za\xc4\x8del \xc5\xbee skupaj z za\xc4\x8detkom \xc5\xa0panske dr\xc5\xbeavljanske vojne, tik za dr\xc5\xbeavnim udarom nacionalisti\xc4\x8dnih voja\xc5\xa1kih sil 17. julija 1936._NEWLINE_Uradno so bile \xc4\x8distke kot popolnoma legalen postopek dolo\xc4\x8dene \xc5\xa1ele z odlo\xc4\x8dbo 8. novembra istega leta. S 66. \xc4\x8dlenom se je \xc4\x8distke uradno opravi\xc4\x8devalo tudi na pravni podlagi. Uvedba teh zakonov je pomenila popolno zavra\xc4\x8danje zakonov povezanih s \xc5\xa1olstvom, ki so pred tem veljali v Drugi \xc5\xa1panski republiki. Nacionalisti so zagovarjali, da so reforme v \xc5\xa1olstvu nujno potrebne, saj je v \xc4\x8dasu Republike preko u\xc4\x8diteljev ljudstvo ponotranjilo in sprejelo napa\xc4\x8dne doktrine. Posebno velik poudarek se je dajal tudi na \xc4\x8distki in cenzuri \xc5\xa1olskih u\xc4\x8dbenikov. V \xc4\x8dasu diktature se je pri pou\xc4\x8devanju smelo uporabljati le knjige, ki so jih odobrili Francovi izobra\xc5\xbeevalni organi._NEWLINE_V \xc4\x8dasu Francove diktature naj bi bilo tako ali druga\xc4\x8de sankcioniranih okoli 60.000 u\xc4\x8diteljev.\n_START_SECTION_\nRazmere v \xc5\xa1olstvu v \xc4\x8dasu Druge \xc5\xa1panske republike (1931-1936)\n_START_PARAGRAPH_\nV obdobju Druge \xc5\xa1panske republike, ko so vladali liberalci, zagovorniki svobode, enakosti in pravi\xc4\x8dnosti, je oblast z \xc5\xbeeljo po izbolj\xc5\xa1anju izobra\xc5\xbeevalnega sistema uvedla skupek reform, ki bi hkrati otrokom olaj\xc5\xa1ale u\xc4\x8denje in u\xc4\x8diteljem delo. Poleg lo\xc4\x8ditve \xc5\xa1olstva od vere ter konca lo\xc4\x8ditve po spolih, je vlada za\xc4\x8dela \xc5\xa1e s projekti modernizacije \xc5\xa1olstva. \xc5\xa0ole so se ve\xc4\x8dale, razrednim prostorom so za\xc4\x8deli dodajati knji\xc5\xbenice, jedilnice, kuhinjo..., naraslo pa je tudi skupno \xc5\xa1tevilo \xc5\xa1ol nasploh._NEWLINE_Poleg tega, je bilo v Ustavi iz leta 1931 zapisano, da \xc5\xa0panija kot uradne, ne priznava nobene vere, zaradi \xc4\x8desar je tudi verski pouk uradno ostal zunaj u\xc4\x8dnega na\xc4\x8drta.\n_START_SECTION_\nPrve spremembe oblasti leta 1936\n_START_PARAGRAPH_\n\xc5\xbde z dr\xc5\xbeavnim udarom 17. julija 1936, ko so se nacionalisti\xc4\x8dne voja\xc5\xa1ke sile uprle takratni republikanski vladi, je na zasedenih obmo\xc4\x8djih pri\xc5\xa1lo do radikalnih sprememb na vseh podro\xc4\x8djih, tudi v \xc5\xa1olstvu._NEWLINE_Upor se je 17. julija za\xc4\x8del v Melilli, se nato raz\xc5\xa1iril proti zahodu na celotno obmo\xc4\x8dje \xc5\xa0panskega protektorata nad Marokom, 18. julija je vojno stanje iz Las Palmas na celotnem oto\xc4\x8dju razglasil general Franco. V celinski \xc5\xa0paniji se prvi spopadi za\xc4\x8dnejo v Sevilli z aretacijo in zamenjavo poveljnika andaluzijske vojske. Nacionalisti\xc4\x8dna vstaja se nato hitro \xc5\xa1iri proti severu in 20. julij nekateri zgodovinarji \xc5\xbee ozna\xc4\x8dujejo za dan za\xc4\x8detka \xc5\xa1panske dr\xc5\xbeavljanske vojne, do katere pride zaradi razdeljenosti dr\xc5\xbeave po delni uspe\xc5\xa1nosti dr\xc5\xbeavnega udara. Obmo\xc4\x8dja, kjer je ta uspel so bila po novem pod nadzorom voja\xc5\xa1kih sil, ki so se uprle proti republiki. Na drugi strani pa so bila obmo\xc4\x8dja, kjer vstaja ni bila uspe\xc5\xa1na, saj je oblast ostala zvesta republiki._NEWLINE_V Madridu, Barceloni, Valenciji, Almeriji, Malagi, Huelvi, Oviedu, Santanderju, Bilbau, San Sebastianu in drugih, kjer je na oblasti uspelo ostati republikancem, v tem \xc4\x8dasu \xc5\xa1e ni pri\xc5\xa1lo do ve\xc4\x8djih sprememb v \xc5\xa1olstvu._NEWLINE_Nasprotno so v celinskih obmo\xc4\x8djih severne \xc5\xa0panije, v Zaragozi, Soriji, Salamanci, Leonu in ve\xc4\x8dini Galicje, pa tudi ju\xc5\xbenih mestih, v Sevilli, Granadi in Cordobi, posledice menjave oblasti ob\xc4\x8dutilo tudi osebje zaposleno v razli\xc4\x8dnih izobra\xc5\xbeevalnih ustanovah.\n_START_SECTION_\nU\xc4\x8ditelji v nacionalisti\xc4\x8dni dr\xc5\xbeavi\n_START_PARAGRAPH_\nNove provincialne avtoritete, katerih primarni cilj je bil izbrisati norme \xc5\xa1olstva in njegovih organov, vzpostavljene v \xc4\x8dasu druge republike, so kot sporne navajale naslednje lastnosti u\xc4\x8de\xc4\x8dega osebja:_NEWLINE_- sodelovanje, \xc4\x8dlanstvo ali zgolj simpatiziranje s katero izmed levo usmerjenih republikanskih politi\xc4\x8dnih strank ali sindikatov. Sem spada seveda tudi glasovanje na volitvah, sploh tistih februarskih leta 1936, na katerih so zmagali republikanci._NEWLINE_- nesodelovanje pri nacionalisti\xc4\x8dni vstaji_NEWLINE_- sodelovanje pri Oktobrski revoluciji 1934_NEWLINE_- izra\xc5\xbeanje politi\xc4\x8dnega mnenja proti nacionalistom_NEWLINE_- branje ne desni\xc4\x8darskih \xc4\x8dasopisov_NEWLINE_- prijateljevanje z ljudmi, ki podpirajo levico, celo 'prekomerno' dru\xc5\xbeenje z delavci_NEWLINE_- ne\xc4\x8dimrnost oz. pomanjkljivo nasprotovanje komunizmu v \xc5\xa0paniji_NEWLINE_- antipatriotizem, ne ljubiti dr\xc5\xbeave_NEWLINE_- ateizem, verska indiferentnost, \xc5\xbee samo pomanjkljiva udele\xc5\xbeba pri ma\xc5\xa1ah in drugih verskih obredih_NEWLINE_- pou\xc4\x8devati brez katekizma in Biblije v u\xc4\x8dilnici brez kr\xc5\xa1\xc4\x8danskega kri\xc5\xbea_NEWLINE_- vsiljevanje radikalnih idej otrokom_NEWLINE_Razlogi za obto\xc5\xbebe niso bili povsem poenoteni in so hkrati dopu\xc5\xa1\xc4\x8dali, da posamezna provincialna komisija doda nove razloge, ki jih sama smatra za sporne._NEWLINE_Natan\xc4\x8dno se je nadzorovalo tako politi\xc4\x8dno, socialno kot tudi versko delovanje posameznih u\xc4\x8diteljev. Z nadzorom u\xc4\x8diteljevega dela v \xc5\xa1oli je oblast \xc5\xbeelela oceniti stopnjo njegove vpletenosti in ponotranjenosti republikanskih idealov, osnovanih na lai\xc4\x8dnosti._NEWLINE_V procesu \xc4\x8distk in temeljitih preiskav se je zna\xc5\xa1el tudi del ''ne oku\xc5\xbeenega'', ne republikanskega osebja. Ta se je moral, \xc4\x8deprav ni bil ni\xc4\x8desar obto\xc5\xbeen, udele\xc5\xbeiti raznih te\xc4\x8dajev, kjer je ponovno ponotranjil vrednote in pridobil sposobnosti potrebne za pou\xc4\x8devanje otrok na osnovi verskih katoli\xc5\xa1kih in moralnih vrednotah.\n_START_SECTION_\nPrve \xc4\x8distke pod vodstvom voja\xc5\xa1kih sil (julij - november 1936)\n_START_PARAGRAPH_\nVoja\xc5\xa1ki upor in dr\xc5\xbeavni udar, ki sta bila povod za \xc5\xa0pansko dr\xc5\xbeavljansko vojno sta hkrati pomenila tudi za\xc4\x8detek prvih sankcij tako proti \xc5\xbee zaposlenim u\xc4\x8diteljem kot tudi u\xc4\x8dencem pedago\xc5\xa1kih \xc5\xa1ol, torej bodo\xc4\x8dim u\xc4\x8diteljem. Temeljite preiskave in pregledov so bili dele\xc5\xbeni vsi, tako \xc5\xbee zaposleni kot tudi u\xc4\x8ditelji v procesu usposabljanja. Takrat so z odstranjevanjem u\xc4\x8diteljev in profesorjev pod nadzorom, v nekaterih primerih prisilo, lokalnih voja\xc5\xa1kih in civilnih sil, izvajale posamezne izobra\xc5\xbeevalne ustanove. Samo akademsko vodstvo je moralo pripraviti sezname svojih ''problemati\xc4\x8dnih'' u\xc4\x8diteljev in u\xc4\x8dencev, ki so jih nato tudi javno objavili v dnevnih \xc4\x8dasopisih. _NEWLINE_\xc5\xbde v prvih mesecih \xc5\xa1panske dr\xc5\xbeavljanske vojne se je tako ali druga\xc4\x8de eliminiralo na stotine u\xc4\x8diteljev. Mnogo jih je bilo namenoma umorjenih, usmr\xc4\x8denih v zaporih ali ubitih kot posledica participacije v vojni. Posebno pod drobnogledom so bili u\xc4\x8ditelji z levimi liberalnimi politi\xc4\x8dnimi nazori, katere so uporniki obto\xc5\xbeevali za trenutno slabo situacijo v dr\xc5\xbeavi, saj naj bi namesto kot u\xc4\x8ditelji, delovali kot tisti, ki ''zastrupljajo ljudsko du\xc5\xa1o''._NEWLINE_Z ustanovitvijo Ministrstva za nacionalno \xc5\xa1olstvo, od novembra 1936 dalje, \xc4\x8distke niso bile ve\xc4\x8d naloga vojske, temve\xc4\x8d provincialnih Komisij za \xc4\x8distke.\n_START_SECTION_\nKomisije za \xc4\x8distke (1936-1939)\n_START_PARAGRAPH_\nKomisije, ustanovljene z odlo\xc4\x8dbo 8. novembra 1936 so bile za\xc4\x8dasen organ, zadol\xc5\xbeene za izvajanje postopkov izklju\xc4\x8ditve, pregona in nato ''vzpostavljanje novega reda''. \xc5\xa0lo je za 4 komisije, vsaka izmed njih je bila osredoto\xc4\x8dena na svojo ciljno skupino: Komisija A je preverjala univerzitetne profesorje, Komisija B se je ukvarjala s profesorskimi zbori arhitekturnih, in\xc5\xbeenirskih in trgovskih fakultet. Komisija C je nadzorovala osnovne in srednje \xc5\xa1ole, pedago\xc5\xa1ke \xc5\xa1ole ter vse druge institucije z u\xc4\x8ditelji, ki niso bile \xc5\xbee pod nadzorom katere izmed drugih komisij. Komisija D se je osredoto\xc4\x8dala na sistemati\xc4\x8dni pregled u\xc4\x8dnega osebja, vklju\xc4\x8dno z nadomestnimi u\xc4\x8ditelji in u\xc4\x8ditelji, \xc5\xa1e v procesu u\xc4\x8denja._NEWLINE_Komisije bile ustanovljene v vsakem izmed glavnih mest provinc, Madrid in Barcelona pa sta imeli vsaka po dve._NEWLINE_Sankcije in pooblastila Komisij so bila dolo\xc4\x8dena v Redu Ministrstva za Nacionalno \xc5\xa0olstvo 11. marca 1938 v katerem se dolo\xc4\x8di tudi zapleten skupen administrativni organ, katerega cilj je nadzor in centralizacija vseh postopkov povezanih s \xc4\x8distkami._NEWLINE_Komisija C je delovala le en mesec, komisija D pa naj bi uradno delovala le 3 mesece, a se je kasneje izkazalo, da je bil ta rok v mnogih primerih precej prekora\xc4\x8den, saj so se postopki ponekod zavlekli celo na tri leta in ve\xc4\x8d._NEWLINE_Najve\xc4\x8d srednje\xc5\xa1olskih u\xc4\x8diteljev je bilo sankcioniranih leta \xc5\xbee leta 1937\n_START_SECTION_\nPostopek \xc4\x8distk, ki so ga vodile komisije\n_START_PARAGRAPH_\nKomisije za \xc4\x8distke so vse javne uslu\xc5\xbebence prisilile, da so zaprosili za ponovno preverjanje svojih sposobnosti za delo, ki ga opravljajo. Takoj ob Francovi zmagi so namre\xc4\x8d vsi ostali brez slu\xc5\xbebe, dokler niso uspeli dokazati, da so zanjo sposobni. Tudi u\xc4\x8ditelji so morali zaprositi za ponoven sprejem na u\xc4\x8diteljski polo\xc5\xbeaj. Vsak u\xc4\x8ditelj je moral za to najprej izraziti svoje navdu\xc5\xa1enje, nato pa navesti \xc5\xa1e svoje politi\xc4\x8dno usmeritev in delovanje, podrobnosti iz njegovega zasebnega \xc5\xbeivljenja. Poleg tega, je moral \xc5\xa1e dokazati njegovo pripravljenost in vklju\xc4\x8ditev pri oblikovanju nove dr\xc5\xbeave ter predvsem, koliko prijav in obto\xc5\xbeb je pripravljen podati._NEWLINE_Komisije so imele pravico podatke o poslovnem, dru\xc5\xbebenem, zasebnem in politi\xc4\x8dnem delovanju kateregakoli u\xc4\x8ditelja zahtevati in pridobiti od vseh drugih dr\xc5\xbeavnih organov. Tako jim je bil omogo\xc4\x8den absoluten pregled tako nad posameznikovimi dejanji, kot tudi njegovo ideologijo, mislimi in usmerjenostmi._NEWLINE_Po pravilih, so morale komisije o posamezniku zahtevati najmanj \xc5\xa1tiri poro\xc4\x8dila, in sicer od \xc5\xbeupana, duhovnika, na\xc4\x8delnika policije ter o\xc4\x8deta ene izmed uglednih dru\xc5\xbein obmo\xc4\x8dja \xc5\xa1ole, v katerem je bil zaposlen preiskovan u\xc4\x8ditelj. Ta poro\xc4\x8dila so bila osnova na podlagi katerih je temeljila \xc4\x8distka._NEWLINE_V nekaterih delih dr\xc5\xbeave so civilne vlade k prijavi sumljivih u\xc4\x8diteljev, nagovarjale kar preko \xc4\x8dasopisov. K sodelovanju pri tako imenovanemu skupnem narodnemu cilju se je pozivalo vse ljudstvo. Komisije so torej sprejemale tudi razli\xc4\x8dne vrste anonimnih prijav, ki niso bile nujno vedno upravi\xc4\x8dene in argumentirane izklju\xc4\x8dno na profesionalni podlagi. Iz tega je smiselno sklepati, da so bile mnoge prijave osnovane na ma\xc5\xa1\xc4\x8devanju, osebnih zamerah ter \xc5\xbeelji po zasedanju novega prostega delovnega mesta._NEWLINE_Hkrati so komisije zahtevale od \xc5\xbee obto\xc5\xbeenih u\xc4\x8diteljev, da poro\xc4\x8dajo o delovanju oz. da prijavijo in izdajo svoje sodelavce. To je le \xc5\xa1e poslab\xc5\xa1alo stanje, saj se je s tem med u\xc4\x8dnim osebjem raz\xc5\xa1irilo \xc5\xa1e dodatno nezaupanje in splo\xc5\xa1en ob\xc4\x8dutek strahu._NEWLINE_Ob prejetju omenjenih poro\xc4\x8dil, so jih komisije analizirale in na podlagi zapisanega, oblikovale obto\xc5\xbebe, ki so jih nato sporo\xc4\x8dile obto\xc5\xbeenemu profesorju. Profesorji so lahko nanje v roku desetih dni odgovorili z zapisom, v katerem so morali dokazati svojo nedol\xc5\xbenost. Poleg zanikanja so morali izraziti \xc5\xa1e svoje ogor\xc4\x8denje nad obto\xc5\xbebami in pojasniti kako so te le posledica zamer, zavisti s strani njegovih sovra\xc5\xbenikov. Za zanikanje obto\xc5\xbeb in pri\xc4\x8devanje o svojih dobrih namenih so morali prositi svoje sosede, predstavnike uglednih poklicev, duhovnika, policijo ter ravnatelja in sodelavce na \xc5\xa1oli, ki ga je zaposlovala. To se je seveda redko izkazalo za uspe\xc5\xa1no, saj so bili v mnogih primerih ravno te osebe tiste, ki so u\xc4\x8ditelja prijavila na prvem mestu._NEWLINE_Hkrati so morali v dokumentu, \xc4\x8de so se \xc5\xbeeleli oprati krivde, poveli\xc4\x8devati in hvaliti naloge nacionalistov in samega Franca. Kljub vsemu temu, so jih komisije redko sprejele, saj so se bolj kot na obto\xc5\xbeene, zana\xc5\xa1ali na poro\xc4\x8dila njihovih obto\xc5\xbeevalcev. Po drugi strani pa je bilo mesto u\xc4\x8ditelja pogosto lahko \xc5\xbee zasedeno s strani sorodnikov \xc4\x8dlanov komisije ali privr\xc5\xbeenca novega fa\xc5\xa1isti\xc4\x8dnega re\xc5\xbeima._NEWLINE_Mnogi so bili tudi primeri, da u\xc4\x8ditelji sploh niso imeli mo\xc5\xbenosti zagovora, saj je sporo\xc4\x8dilo o obto\xc5\xbebi do njih namenoma pri\xc5\xa1lo prepozno._NEWLINE_Ko je potekel rok za ugovor, je komisija sprejela dokon\xc4\x8dno razre\xc5\xa1itev postopka, ki pa niso bile vedno enake. \xc4\x8ce je u\xc4\x8de\xc4\x8di ustrezal kriterijem in zahtevam re\xc5\xbeima, ki ga je tako ozna\xc4\x8dil za sposobnega, mu je komisija odobrila vrnitev na primarno delovno mesto. V nasprotnem primeru je bil u\xc4\x8ditelj preme\xc5\xa1\xc4\x8den, odpu\xc5\xa1\xc4\x8den ali v skrajnih primerih celo usmr\xc4\x8den._NEWLINE_Ko je bil torej postopek na provincialnem nivoju zaklju\xc4\x8den, so komisije pridobljeno dokumentacijo poslale na Komisijo za kulturo in izobra\xc5\xbeevanje. Ta je morala informacije o ponovni zaposlitvi, premestitvi ali odpustitvi posameznega u\xc4\x8de\xc4\x8dega posredovati naprej na ''Junta Tecnica del Estado'', ve\xc4\x8djemu politi\xc4\x8dno-administrativnemu organu, na katerem se je osnovala Francova diktatura.\n_START_SECTION_\nDokon\xc4\x8dna sprememba oblasti leta 1939\n_START_PARAGRAPH_\nZ dokon\xc4\x8dno zmago desnih nacionalistov nad levimi republikanci aprila 1939, \xc5\xa0panija postane diktatura na \xc4\x8delo katere stopi voja\xc5\xa1ki poveljnik Francisco Franco. Ta kot ideologijo novega dr\xc5\xbeavnega re\xc5\xbeima imenuje nacionalkatolicizem, na osnovi katerega se oblikuje nov dr\xc5\xbeavni sistem._NEWLINE_Radikalne spremembe v \xc5\xa1olstvu, prej izvr\xc5\xa1evane le v dolo\xc4\x8denih delih dr\xc5\xbeave, je bilo po mnenju nove oblasti zdaj potrebno uvesti na celotnem dr\xc5\xbeavnem obmo\xc4\x8dju._NEWLINE_\xc4\x8cistke v \xc5\xa1olstvu so bile od leta 1939 dalje vladni postopek, voden s strani sodi\xc5\xa1\xc4\x8d pod nadzorom Vi\xc5\xa1je Sodne Komisije. Njihov primarni cilj je bil opustiti zakone povezane s \xc5\xa1olstvom, ki jih je uvedla prej\xc5\xa1nja, republikanska vlada ter jih zamenjati z novimi. Lai\xc4\x8dno \xc5\xa1olstvo, temelje\xc4\x8de na me\xc5\xa1anih razredih z novimi, modernimi pedago\xc5\xa1kimi praksami je bilo v nasprotju z ideologijo nove dr\xc5\xbeavne ureditve._NEWLINE_V ta namen je bilo ustanovljenih \xc5\xa1e ve\xc4\x8d ni\xc5\xbejih komisij, uradov in upravnih organov katerih naloga je bila preiskovanje javnega in zasebnega delovanja obto\xc5\xbeenih u\xc4\x8diteljev. Strokovnjaki ocenjujejo, da je bilo v tem \xc4\x8dasu sankcioniranih 25-30% vseh \xc5\xa1panskih u\xc4\x8diteljev. To je nedvomno pokazatelj pomembne vloge, ki jo je za vzpostavitev novega re\xc5\xbeima imelo \xc5\xa1olstvo. Nova dr\xc5\xbeavna ureditev po mnenju njenih voditeljev ne potrebuje izobra\xc5\xbeenih u\xc4\x8diteljev, temve\xc4\x8d novo divizijo, ki ne slu\xc5\xbei otrokom, ampak oblasti. Kakr\xc5\xa1enkoli poskus svobodnega razmi\xc5\xa1ljanja je bil v trenutku zatrt.\n_START_SECTION_\n\xc5\xa0olstvo v prvih letih novega dr\xc5\xbeavnega sistema (1939-1945)\n_START_PARAGRAPH_\n\xc4\x8ceprav so bile \xc4\x8distke primarno usmerjene v u\xc4\x8ditelje druge republike, so bile \xc5\xbertve tudi konzervativni u\xc4\x8ditelji, u\xc4\x8denci ter hkrati tudi \xc5\xa1olski u\xc4\x8dbeniki in knji\xc5\xbenice._NEWLINE_Vsi u\xc4\x8dbeniki so morali skozi postopke cenzure, da bi tako prepre\xc4\x8dili pou\xc4\x8devanje iz knjig, ki so bile s strani re\xc5\xbeima ozna\xc4\x8dene za 'preve\xc4\x8d liberalne'. Prepovedani so bili vsi u\xc4\x8dbeniki s takrat aktualnimi evropskimi znanstvenimi in pedago\xc5\xa1kimi pogledi. Besedila v u\xc4\x8dbenikih so morala biti skladna z na\xc4\x8deli re\xc5\xbeima. Tako kot v dr\xc5\xbeavi, je tudi v \xc5\xa1olstvu vladala kulturna avtarkija, prepovedana in cenzurirana so bila vsa dela, ki niso ugajala re\xc5\xbeimu.  _NEWLINE_Zaradi velikega osipa izobra\xc5\xbeenih pedagogov, je bila v tem \xc4\x8dasu, predvsem 40. in 50. letih, vpra\xc5\xa1ljiva tudi kakovost samega u\xc4\x8dnega procesa, saj so veliko prostih delovnih mest zapolnili vojaki, ki so v \xc4\x8dasu dr\xc5\xbeavljanske vojne zastopali nacionaliste. Prav tako so u\xc4\x8diteljska delovna mesta pogosto zasedli vojni invalidi ter vdove in sorodniki nacionalisti\xc4\x8dnih upornikov, ki v ve\xc4\x8dini primerov seveda niso imeli primerne izobrazbe za pedago\xc5\xa1ko delo. Te so v \xc5\xa1olskih u\xc4\x8dilnicah zahtevali in vsiljevali voja\xc5\xa1ko disciplino in nacionalisti\xc4\x8dno ideologijo, kjer se otrok ni spodbujalo k svobodnem, kreativnem in znanstvenem razmi\xc5\xa1ljanju, kar naj bi bil sicer glavni namen \xc5\xa1olstva. _NEWLINE_Obvezno je bilo treba pou\xc4\x8devati po vsebinskih in moralnih na\xc4\x8delih katoli\xc5\xa1ke veroizpovedi. Vsako jutro ob za\xc4\x8detku pouka je bilo obvezno moliti o\xc4\x8de na\xc5\xa1, ob vstopu v u\xc4\x8dilnico pa je moral vsak pozdraviti z ''Ave Maria Pur\xc3\xadsima'' na kar so morali drugi odgovoriti z ''sin pecado concebida''. Vsi u\xc4\x8ditelji in u\xc4\x8denci so morali katoli\xc5\xa1ko veroizpoved dokazovati tudi izven \xc5\xa1olskih klopi, obvezno je bilo namre\xc4\x8d prisostvovati nedeljskim ma\xc5\xa1am in drugim katoli\xc5\xa1kim obredom. _NEWLINE_Zato so bili prepovedano tudi me\xc5\xa1ani razredi, saj naj bi te nasprotovali verskim in moralnim na\xc4\x8delom re\xc5\xbeima. De\xc4\x8dki in deklice so morali tako od \xc5\xa1estega leta dalje hoditi v lo\xc4\x8dene u\xc4\x8dilnice. Ta zakon, ki je prepovedoval prisotnost de\xc4\x8dkov in deklic v skupnem razredu, je veljal vse do leta 1970. Prav tako je glede na spol obstajala lo\xc4\x8ditev predmetov. Medtem, ko so u\xc4\x8denci obiskovali predmet izobrazba narodnega duha, so se morale u\xc4\x8denke u\xc4\x8diti hi\xc5\xa1nih opravil._NEWLINE_Hkrati so morali u\xc4\x8ditelji vsako jutro in popoldne dvigniti in spustiti \xc5\xa1pansko zastavo, ob tem pa so morali u\xc4\x8denci peti himno vladajo\xc4\x8de politi\xc4\x8dne stranke._NEWLINE_Kot edini uradni jezik v \xc5\xa1olah je bila priznana \xc5\xa1pan\xc5\xa1\xc4\x8dina, saj Francova oblast ni priznavala ne katalon\xc5\xa1\xc4\x8dine, ne baskov\xc5\xa1\xc4\x8dine in ne galicij\xc5\xa1\xc4\x8dine, ki so danes priznani kot uradni dr\xc5\xbeavni jeziki._NEWLINE_Ker se je v \xc5\xa1olstvo v \xc4\x8dasu frankizma vlagalo zelo malo, je tudi v \xc5\xa1olstvu pri\xc5\xa1lo do segregacije. Javne \xc5\xa1ole, z malo sredstvi in slabimi pogoji so sprejemale u\xc4\x8dence srednjega in ni\xc5\xbejega sloja, medtem ko so premo\xc5\xbene\xc5\xbei svoje otroke vpisovali v zasebne \xc5\xa1ole, ki so jih ve\xc4\x8dinoma vodili bogati, re\xc5\xbeimu naklonjeni katoli\xc5\xa1ki redi. _NEWLINE_Kon\xc4\x8dni cilj re\xc5\xbeima je bil skozi \xc5\xa1olstvo reformirati dru\xc5\xbebo v dru\xc5\xbebo ljudi, ki se ne upirajo in nimajo sposobnosti svobodnega mi\xc5\xa1ljenja.\n_START_SECTION_\nKazni\n_START_PARAGRAPH_\nVsi u\xc4\x8ditelji, ki niso upo\xc5\xa1tevali na\xc4\x8del pou\xc4\x8devanja, ki jih je dolo\xc4\x8dal re\xc5\xbeim, ali so bili upravi\xc4\x8deno ali neupravi\xc4\x8deno obto\xc5\xbeeni nekorektnega ravnanja tudi v svojem zasebnem \xc5\xbeivljenju, je doletela kazen._NEWLINE_- najhuj\xc5\xa1a kazen je bila seveda usmrtitev. Ta je doletela tiste u\xc4\x8ditelje in profesorje, ki so izra\xc5\xbeali mo\xc4\x8dno sovra\xc5\xa1tvo do vstaje in so ostali zvesti republiki._NEWLINE_- dokon\xc4\x8dna odpustitev u\xc4\x8ditelja ter prepoved izvajanja u\xc4\x8diteljskega poklica._NEWLINE_- prepoved pro\xc5\xa1nje za prosta delovna mesta. Ta je lahko trajala med enim mesecem in petimi leti._NEWLINE_- nazadovanje po profesionalnem nazivu in lestvici._NEWLINE_- prisilna premestitev znotraj ali izven lastne province. S prisilno premestitvijo izven svoje province so kaznovali predvsem u\xc4\x8ditelje, ki so bili \xc4\x8dlani politi\xc4\x8dnih strank s te\xc5\xbenjami po odcepitvi, zlasti v Kataloniji in Baskiji, manj pa tudi v Galiciji._NEWLINE_- za\xc4\x8dasno suspendiranje, ki je lahko trajalo od enega meseca pa vse do dveh let._NEWLINE_- za\xc4\x8dasna zamrznitev pla\xc4\x8de. Tako kot pri delu, je ta lahko trajala v najbolj\xc5\xa1ih primerih le en mesec, v najslab\xc5\xa1ih pa kar dve leti._NEWLINE_- prisilna upokojitev, v nekaterih primerih brez dobivanja pokojnine._NEWLINE_- prepre\xc4\x8ditev izvajanja pomembnih, upravnih delovnih mest. Na ta na\xc4\x8din so bili kaznovani u\xc4\x8ditelji, ki so bili ozna\xc4\x8deni za sumljive, a se jih uradno ni uspelo spoznati za krive._NEWLINE_- prepre\xc4\x8ditev legalnega izvajanja zasebnega pou\xc4\x8devanja._NEWLINE_Strogost in korektnost pri izvajanju postopkov \xc4\x8distk so precej heterogeni in se razlikujejo glede na posamezna obmo\xc4\x8dja. V nasprotju s pri\xc4\x8dakovanji, najve\xc4\x8d obto\xc5\xbenic niso obravnavali v provincah z najve\xc4\x8djimi upori proti novemu re\xc5\xbeimu, temve\xc4\x8d ravno v tistih, ki so pod nadzor nacionalistov pri\xc5\xa1le prve. V teh delih dr\xc5\xbeave so bili postopki raziskav tudi najtemeljitej\xc5\xa1i in najdolgotrajnej\xc5\xa1i.\n_START_SECTION_\nPosledice \xc4\x8distk\n_START_PARAGRAPH_\nKljub temu, da naj bi se izvajanje \xc4\x8distk zaklju\xc4\x8dilo leta 1945, nekateri zgodovinarji kot leto zaklju\xc4\x8dka navajajo 1956, saj so do takrat \xc5\xa1e vedno potekali nekateri postopki oprostitev obto\xc5\xbeb._NEWLINE_\xc4\x8cistke so imele velike dru\xc5\xbebene in kulturne posledice._NEWLINE_\xc5\xa0olstvo je po koncu obse\xc5\xbenih \xc4\x8distk ostalo mo\xc4\x8dno skr\xc4\x8deno. Ve\xc4\x8dina u\xc4\x8diteljev je ob teh nepri\xc4\x8dakovanih postopkih ob\xc4\x8dutilo strah, frustracijo in negotovost. Po nekaterih izsledkih naj bi se v tem \xc4\x8dasu sankcioniralo najmanj 20.000 u\xc4\x8diteljev, kar je predstavljalo kar tretjino vsega u\xc4\x8de\xc4\x8dega osebja._NEWLINE_Kljub temu pa zaradi \xc4\x8distk niso trpeli le u\xc4\x8ditelji. Zaradi velikega osipa izobra\xc5\xbeenih pedagogov, je bila v tem \xc4\x8dasu, predvsem 40. in 50. letih, vpra\xc5\xa1ljiva tudi kakovost samega u\xc4\x8dnega procesa, saj so veliko prostih delovnih mest zapolnili vojaki, ki so v \xc4\x8dasu dr\xc5\xbeavljanske vojne zastopali nacionaliste. Prav tako so u\xc4\x8diteljska delovna mesta pogosto zasedli vojni invalidi ter vdove in sorodniki nacionalisti\xc4\x8dnih upornikov, ki v ve\xc4\x8dini primerov seveda niso imeli primerne izobrazbe za pedago\xc5\xa1ko delo. Te so v \xc5\xa1olskih u\xc4\x8dilnicah zahtevali in vsiljevali voja\xc5\xa1ko disciplino in nacionalisti\xc4\x8dno ideologijo, kjer se otrok ni spodbujalo k svobodnem, kreativnem in znanstvenem razmi\xc5\xa1ljanju, kar naj bi bil sicer glavni namen \xc5\xa1olstva."